Henning Grove (KF), 2000-02-09:
Da vores ordfører, fru Henriette Kjær, ikke kan være til stede, skal jeg på partiets vegne fremføre følgende: Børsen skrev først på året en artikel, hvor den socialdemokratiske borgmester Anker Boye kraftigt kritiserede sundhedsministeren for at gøre livet unødvendig besværligt for kommunerne, når det gælder udlicitering af hjemmeplejen.
Derfor regnede vi med, at tredje gang var lykkens gang, at der nu var en god chance, fordi Anker Boye jo er formand for Kommunernes Landsforening.
Han nævnte i artiklen, at han var træt af, at politikerne på Christiansborg sidder og blokerer, når kommunerne beder om at få ændret en lovgivning, så den passer bedre til den virkelighed, kommunerne befinder sig i, og det kan vi da ikke have siddende på os, vel?
Derfor er det ganske naturligt, at vi ikke vil blokere for en smidig og tidssvarende lovgivning, og derfor fremsætter vi nu dette lovforslag sammen med Venstre.
Vi har stillet et beslutningsforslag før, der er gået i samme retning, men for at gøre det lettere, laver vi denne gang et lovforslag, for så bliver det jo lettere for sundhedsministeren i det hele taget.
Vi gør det også, fordi vi mener, at hvis vi tillader en udlicitering af hjemmesygeplejerskeordningen, viser erfaringerne fra andre lande, at politikerne faktisk får bedre føling med, hvad der sker. Den kommunale service bliver mere synlig for kommunalbestyrelsesmedlemmerne, de bliver mere bevidste om, hvilke tilbud det egentlig er, man giver de ældre.
På den måde kan man fange mange fejl og mangler i det tilbud, man giver medborgere, der har brug for hjemmesygeplejen.
Opstår der fejl i systemet, er det lettere at rette op på dem igen, fordi der netop er kommet gennemsigtighed på området.
Det skaber tryghed, at det i videst muligt omfang er den samme person, der kommer i ens hjem.
Erfaringen fra andre lande viser, at der er mindre gennemtræk af personale i den private del af hjemmesygeplejen end i den offentlige.
Det synes jeg er et vigtigt kvalitetskrav at have for øje.
I Det Konservative Folkeparti mener vi, at det er vigtigt, vi hele tiden udvikler og forbedrer de velfærdsydelser, vi tilbyder borgerne, men vi mener samtidig, at det skal ske under politisk kontrol.
Det må og skal være politikerne, der fastsætter de overordnede mål og kvalitetskrav. Med mulighed for en udlicitering af hjemmesygeplejeordningen kan politikerne på ingen måde fralægge sig ansvaret for, at opgaven bliver udført tilfredsstillende og forsvarligt.
Vi ser faktisk ofte, at når man først begynder at lave brugerundersøgelse på et område, der er udliciteret, så får kommunerne netop at vide, hvordan de bruger pengene bedst.
En udlicitering er derfor med til at sætte spot på, om de ting, vi tilbyder, er gode nok for borgerne.
Vi støtter forslaget her og selvfølgelig også den socialdemokratiske borgmester, som har virkelig forstand på det her, og derfor lytter vi selvfølgelig meget til ham.
Vi vil nemlig ikke være med til bare at opretholde stive systemer, der ikke er til gavn for nogen.
Vi tror i øvrigt, kommunerne fuldt ud er i stand til at varetage opgaven og selv finde ud af, om det private eller det offentlige er bedst for borgerne.
Jeg tror også, at ministeren på lidt længere sigt vil tro på det kommunale selvstyre og derfor vil støtte forslaget her.